สาวไทยจอมพลัง! “น้องฝ้าย” ซิวทอง “น้องแต้ว” คว้าเงิน ยกเหล็ก 58 กก.
สาวไทยจอมพลัง! "น้องฝ้าย" ซิวทอง "น้องแต้ว" คว้าเงิน ยกเหล็ก 58 กก.
9 ส.ค. 2559

ผู้สื่อข่าวรายงานว่า การแข่งขันกีฬาโอลิมปิกเกมส์ ค.ศ.2016 ที่นครรีโอเดจาเนโร ประเทศบราซิล ในวันที่ 9 ส.ค. ทัพนักกีฬาไทยมีโปรแกรมลุ้นเหรียญทองจากยกน้ำหนักเช่นเดิมในรุ่น 58 กก. หญิง
โดยทีมไทยส่ง 2 จอมพลังลงชิงชัย ได้แก่ “น้องแต้ว” พิมศิริ ศิริแก้ว เจ้าของเหรียญเงินโอลิมปิกเกมส์ 2012 “ลอนดอนเกมส์” กับ “น้องฝ้าย” สุกัญญา ศรีสุราช ทั้ง 2 คนต่างถนัดและเก่งกันคนละท่า ซึ่ง พิมศิริ ทำได้ดีในท่าคลีนแอนด์เจิร์ก
สุดท้าย “น้องฝ้าย” ก็ไม่ทำให้กองเชียร์ชาวไทยผิดหวัง ประกาศศักดาความเป็นจอมพลังสาวในรุ่นนี้ ได้อันดับ 1 น้ำหนักรวม 240 ก.ก. คว้าเหรียญทองให้กับตนเองได้สำเร็จ และเป็นเหรียญทองเหรียญที่ 2 ของทัพนักกีฬาไทย 
ขณะที่ “น้องแต้ว” ก็ไม่น้อยหน้า ขึ้นแท่นตามาติดๆในอันดับ 2 คว้าเหรียญเงินมาครอบครองไว้ได้ ที่น้ำหนักรวม 232 ก.ก. เพิ่มจำนวนเหรียญกีฬาได้อีกหนึ่งเหรียญ.
ทั้งนี้ทำให้ทีมชาติไทยคว้าเหรียญในศึกริโอเกมส์ไปแล้ว 4 เหรียญ โดยได้จากกีฬายกน้ำหนักทั้งหมด ประกอบด้วยเหรียญทอง 2 เหรียญจาก โสภิตา ธนสาร รุ่น 48 กก.หญิง, สุกัญญา ศรีสุราช รุ่น 58 กก.หญิง, เหรียญเงิน 1 เหรียญจาก พิมศิริ ศิริแก้ว รุ่น 58 กก.หญิง และ เหรียญทองแดง 1 เหรียญจาก สินธุ์เพชร กรวยทอง รุ่น 56 กก.ชาย.
 
